钦定古今图书集成/理学汇编/文学典/第180卷 > 《董其昌论文》 > 《脱》
## 钦定古今图书集成/理学汇编/文学典/第180卷 > 《董其昌论文》 > 《脱》

脱者，脱卸之意。凡山水融结，必于脱卸之后，谓分支
别脉，一起一伏，于散乱节脉中，直脱至平夷藏聚处，
乃是绝佳风水。故青乌家专重脱卸，所谓“急脉缓受，
缓脉急受。”文章亦然。势缓处须急做，不令扯长冷淡。
势急处须缓做，务令纡徐曲折，勿得埋头，勿得直脚。
如《乙酉南京墨卷》，吾有知乎哉？无知也。讲完，至有鄙
“夫问于我，空空如也，我叩其两端而竭焉”，此处是急
脉。施天性《墨卷》云：然存一大公之心，毋论昏明矣；达
一不倦之教，毋论智愚矣。故自问我者而观，一空空
之鄙夫也，若不可以尽知也。自我应问者而观，即人
人有良知也，无不可以与诲也。此是急脉，令缓又为
高必因丘陵，为下必因川泽，至为政必因先王之道，
此缓脉也。袁茂英《墨卷》云：“君人者，运治于上，则先王
之丘陵在，有操更张于成宪则悖矣；施泽于下则先
王之川泽在，有作聪明于旧章则昧矣。此是缓脉，令
急又如使禹治之，此急脉也。”程文则云：“以上则君忧
臣劳而弗恤，以下则父舍子用而不疑，凡以为天下
而已，此急脉令缓也。”禹掘地而注处，急脉也。《瞿卷》则
云：“水之为民患者，水之未有所归也，而未可以力排
也，于是乎掘地而注诸海焉。”此是急脉令缓。述而不
作，至信而好古，有许多推原，此缓脉也。《壬午陕西程
文》则云：“我惟笃信好学，是训是行而已，焉用作乎？”此
是缓脉令急。